Der er dødt løb mellem rød og blå blok.

Det viser en ny meningsmåling, som Norstat har foretaget for Altinget.

I den nye måling ligger blå blok til at få 88 mandater, mens rød blok står til 87. Socialdemokraterne, der står til 25,6 procent af stemmerne, er stadig landet største parti, mens Venstre og Dansk Folkeparti nu er lige store med henholdsvis 19,7 og 19,5 procent.

Selvom målingen ligger i tråd med tidligere målinger, er den alligevel overraskende, mener Altingets politiske kommentator, Erik Holstein.

Han peger på, at asylkrisen og folkevandringen mod Europa er en af de mest skelsættende begivenheder siden Anden Verdenskrig, og at det er det emne, der optager vælgerne allermest.

”På den baggrund er det ret vildt, at der kun er små bevægelser i det politiske landsskab. Men status quo kan meget vel dække over modsatrettede bevægelser, der ophæver hinanden," siger Erik Holstein.

Ifølge Erik Holstein kunne man alt andet lige forvente en massiv fremgang til strammerpartier som Venstre og Dansk Folkeparti, fordi det efterhånden står klart, at asyltilstrømningen vil blive en meget stor udgift for velfærdssamfundet.

”Samtidig illustrerer sexovergrebene i Tyskland det frontale kultursammenstød – og den svenske model er endegyldigt brudt sammen. Det er en række objektive faktorer, der alt andet lige ville styrke strammersiden,” siger Altingets politiske kommentator.

Men på den anden side har Venstre og Dansk Folkeparti ifølge Erik Holstein håndteret situationen ”så talentløst, at de konstant har givet ammunition til partierne med en blød udlændingepolitik.”

”Smykkesagen var et selvmål af rang, og teltlejre i januar er også et eksempel på en bizar signalpolitik, der mobiliserer bedstemødre for asyl, og hvad de ellers hedder,” siger Erik Holstein og peger på, at regeringen har været ude af stand til at få kontrol over asyltilstrømningen.

Sammenligner man den nye Norstat-måling med den seneste fra november, går Socialdemokraterne en del tilbage. Det skal man dog ikke lægge for meget i, da novembermålingen stak ud fra lignende målinger og derfor kan have været påvirket af statistiske usikkerheder.

I den nye måling går DF et procentpoint tilbage, og det er ifølge Erik Holstein slet ikke godt nok for Kristian Thulesen Dahl og co.

"Det er ret kritisk, at DF går tilbage i en situation, hvor deres favoritemne fylder alt. Men her er noget af forklaringen nok også, at partiet kom dårligt fra finanslovsforhandlingerne, hvor der gik ged i sagen om boligydelse til pensionisterne."

Mens Dansk Folkeparti går en smule tilbage, er der en lille fremgang til Enhedslisten og Radikale, hvilket ifølge Erik Holstein meget vel kan hænge sammen med den aktuelle flygtningesituation.

"Flygtningekrisen har igen givet en platform til Radikale. Den eksplosive fremgang, en måling fra et andet institut for nylig gav Radikale, ser dog ud til at have været et fatamorgana, men en smule fremgang til Morten Østergaards decimerede flok virker realistisk,” siger Erik Holstein.

Norstat Politisk Index 2015 FOLKETINGSVALG (i %) September 2016 (i%) Oktober 2015 (i%) November 2015 (i%) Januar 2016 (i %) Usikkerhed (+/- procentpoint) Socialdemokraterne 26,3 26,4 25 28,3 25,6 2,7 Radikale Venstre 4,6 4,6 4,7 4,6 5,1 1,4% Konservative 3,4 3,2 2,9 2,4 3,2 1,1 SF 4,2 4,5 3,9 3,2 4,2 1,2 Dansk Folkeparti 21,1 22,4 21,5 20,4 19,5 2,5 Kristendemokraterne (ikke opstillingsberettigede) 0,8 0,9 0,7 0,9 0,6 0,5 Venstre 19,5 17,3 20,1 18,7 19,7 2,5 Enhedslisten 7,8 8,1 9,5 8,2 8,9 1,8 Liberal Alliance 7,5 7,3 6,9 7,4 7,3 1,6 Alternativet 4,8 5,2 4,3 5,7 5,7 1,4 Øvrige 0 0,1 0,5 0,2 0,2 0,3

gormsen@altinget.dk